**Betzy Marie Holter** (født **Jordal** 29. mai 1893 i Kolvereid, død 9. november 1979 i Oslo) var en norsk skuespiller. 

Holter scenedebuterte i 1913 som Randi i *Bjørnefjell*, en av åpningsforestillingene ved Det norske teatret. Hun hadde en rekke store roller ved teatret i årene som fulgte, for eksempel Milja i *Ungen* av Oskar Braaten og Klara Gullborg i Selma Lagerlöfs *Keisaren av Portugalia*. Mellom suksessene i hovedstaden hadde hun også enkelte gjestespill i Trondheim og Stavanger. 

Fra 1924 var Holter tilknyttet Nationaltheatret, og spilte realistiske skikkelser fra østkanten som Alvilde i *Den store barnedåpen* og gatepiken i Sigurd Christiansens skuespill *Edmund Jahr*. Hennes siste oppgave på Nationaltheatret var Hedvig i *Vildanden* i 1928. Deretter var hun tilbake på Det norske teatret frem til våren 1930. Etter fem år borte fra scenen opptrådte hun fra 1935 til 1941/1942 igjen som sceneskuespiller i Oslo. Hun medvirket i Radioteateret på 1930-tallet. I 1947 var Holter tilbake på scenen, da hun ble engasjert ved Rogaland Teater. Her skulle hun bli en viktig støttespiller i mange år, også som regissør.

Holter skrev også hørespillet *Kamerat* (1932).

Betzy Holter var gift med skuespillerkollega Karl Holter (1885–1963). De ble imidlertid skilt i midten av 1930-tallet - og hadde ingen kontakt siden. Betzy Holter spilte i den nazistiske propagandafilmen *Unge viljer* fra 1943, mens tre av hennes barn deltok aktivt i motstandsbevegelen. To av dem (døtre) tjenestegjorde senere i den norske marine i England fra 1942, etter cirka ett års opphold i Stockholm. Deres eneste sønn, Tord Holter, ble såret av tyskerne i strid ved Kongsvinger festning i aprildagene 1940, og han ble siden aldri frisk.

Filmografi (utvalg)
-------------------

* 

* 1926 – *Baldevins bryllup*
* 

* 1943 – *Unge viljer*... fru direktør West

Referanser
----------

1. ↑   Klokkerbok for Kolvereid prestegjeld, Kolvereid sokn 1884-1898, www.digitalarkivet.no[Hentet fra Wikidata]
2. ↑   Aftenposten, type referanse dødsannonse, utgitt 17. november 1979[Hentet fra Wikidata]
3. ↑  «EDMUND JAHR (06.03.1926) | Nationaltheatrets forestillingsarkiv». *forest.nationaltheatret.no*. Besøkt 17. mai 2020.
4. ↑  «BETZY HOLTER | Nationaltheatrets forestillingsarkiv». *forest.nationaltheatret.no*. Besøkt 17. mai 2020.
5. 1 2  «Betzy Holter - profil hos Sceneweb». *sceneweb.no* **(norsk)**. Besøkt 17. mai 2020.
6. ↑  «Betzy Holter». *Hørespilldatabase (Radioteatret)*. radioteatret.lukketavdeling.no. Besøkt 17. mai 2020.
7. ↑  «Betzy Holter - søkeresultater hos Sceneweb». *sceneweb.no*. Sceneweb. Besøkt 17. mai 2020.

Kilder
------

* Rønneberg, Anton: *Nationaltheatret 1949-1974*. Oslo 1974. ISBN 82-05-06254-4
* Hartenstein, Tillman: *Det usynlige teatret: Radioteatrets historie 1926-2001*, Oslo 2001, s. 199

Eksterne lenker
---------------

* (en) Betzy Holter – kategori av bilder, video eller lyd på Commons Rediger på Wikidata
* (en) Betzy Holter på Internet Movie Database Rediger på Wikidata

* (no) Betzy Holter hos Sceneweb Rediger på Wikidata

* (en) Betzy Holter hos The Movie Database Rediger på Wikidata

  


|  |  |
| --- | --- |
| Oppslagsverk/autoritetsdata | Store norske leksikon **·** Historisk befolkningsregister **·** KulturNav
 |